Aðalfundur Foreldrafélags Sunnulækjarskóla haldinn á kennarastofu skólans 23. september 2025 kl. 20:00
Á fundinn voru mættir níu foreldrar ásamt Hermanni skólastjóra. Áður en formleg aðalfundarstörf hófust var ákveðið að láta fundarmenn kynna sig.
1. Skýrsla stjórnar: Héðinn Þór Gunnarsson, formaður foreldrafélagsins fór yfir skýrslu stjórnar. Þar kom fram að stjórnin fundaði fjórum sinnum á síðasta ári auk þess sem mikil samskipti áttu sér stað á facebook. Haldið var í góðar hefðir eins og að gefa fyrstubekkingum endurskinsvesti og kaupa spil og borðtennisbúnað fyrir nemendur. Félagið stóð fyrir ýmsum nýjungum t.d. að gefa pening til bókakaupa fyrir bókasafn skólans og bjóða uppá viðburði sem auka samveru foreldra og barna en farið var í fjallgöngu á Silfurberg og í vasaljósagöngu í Gesthúsaskóg. Sunnulækjarskóli átti stórafmæli á árinu og foreldrafélagið gaf honum veglega gjöf, skilti með merki skólans sem var sett upp á norðurhlið hans. Einnig studdi félagið við gerð farsældarsáttmála í 4. bekk og tók þátt í kostnaði við fyrirlestur/fræðslu fyrir foreldra ásamt öðrum foreldrafélögum og sveitarfélaginu.
2. Reikningar: Héðinn fór því næst yfir reikninga félagsins. Tekjur voru 457.201 kr en gjöld 1.042.350 kr. Þrátt fyrir það eru ennþá til 966.801 kr í sjóði en talsverðir fjármunir söfnuðust upp hjá félaginu í Covid. Gjöld ársins voru óvenjulega mikil vegna skiltisins sem skólanum var gefið og bókagjöfin kostaði einnig aukin útgjöld. Félagið styrkti einnig 10. bekk til útskriftarferðarinnar en það hafði ekki verið gert í nokkur ár. Markmið félagsins er ekki að eiga digra sjóði svo reynt var að verja því sem til er í uppbyggileg verkefni.
3. Kosningar: Katla Steinþórsdóttir og Benedikt Rafnsson gefa ekki kost á sér í stjórn áfram. Þeim er þakkað gott starf í þágu félagsins. Vigdís Björg Valgeirsdóttir var kosin ný inn í stjórnina og boðin velkomin. Aðrir stjórnarmeðlimir gáfu kost á sér til endurkjörs og er stjórin því þannig skipuð.
Héðinn Þór Gunnarsson, formaður
Dagný Hróbjartsdóttir, gjaldkeri
Guðmunda Ólafsdóttir, ritari
Hákon Þorvaldsson, varaformaður
Gísli Viðar Oddsson, meðstjórnandi
Sunna Kristín Óladóttir, meðstjórnandi
Vigdís Björg Valgeirsdóttir, meðstjórnandi
4. Önnur mál: Héðinn ræddi um að búið er að tala við Samtök heimilis og skóla um að leiða vinnustofur um farsældarsáttmála. Um væri að ræða þrjú kvöld í röð, eitt fyrir hvert stig þar sem starfsmaður samtakanna byrjar á smá kynningu og svo koma foreldrar hvers bekkjar saman og útbúa farsældarsáttmála fyrir bekkinn. Allir voru hrifnir af þessari hugmynd og sérstaklega Hermann skólastjóri. Hann stakk uppá að þetta væri gert í kjölfar foreldraviðtala í nóvember til þess að ná að láta alla foreldra vita af viðburðinum og ná upp góðri þátttöku. Ákveðið að skoða dagsetningar í samstarfi við skólann og samtökin. Héðinn stakk upp á að haldnir yrðu reglulega fundir þar sem skólastjórnendur og stjórn foreldrafélagsins myndu ræða saman um málefni skólans og nemenda. Hermann tók vel í það og stakk uppá að haldnir yrðu fundir fyrsta mánudag í október, desember, febrúar og apríl. Hermann tók til máls og sagði að gjafir foreldrafélagsins kæmu sér alltaf vel, sífellt þyrfti að endurnýja spil og borðtennisbúnað. Ýmislegt annað þurfi að endurnýja reglulega og hann nefnir samlokugrill sérstaklega. Hann minnist á það að skólinn styrki alltaf útskriftarferð 10. bekkinga og er ætlunin að láta krakkana vinna inn fyrir peningunum með ýmsum sérverkefnum t.d. með því að hafa eftirlitshlutverk með spilasvæðunum og ýmis tiltekt og þrif. Hann nefnir hvort hægt væri að láta styrkinn frá foreldrafélaginu í eitthvað svipað form. Eftir þetta var farið um víðan völl um málefni skólans, mötuneytið rætt, framtíðardraumar, skipulagsmál og annað en í skólanum eru nú 623 nemendur.

Fundi slitið kl 20:50.
Guðmunda Ólafsdóttir, fundarritari

